Kolmapäeval, 24. septembril avati ArtDepoo galeriis (Jahu tn. 12) kunstnik  Paul Alliku (1946-2003) 5. surmaastapäevale pühendatud näitus "Minu idüll".    Näituse poeetiline pealkiri kannab endas väljapanekule valitud tööde sügavamat tähendust. "Minu idüll" ehk miski, mis oli Allikule pretensioonitult omane. Luua sõltumatuna ja konjuktuuri trotsides oma enese idüll, kuhu võis pageda mitte üksnes kunsntik ise, vaid kuhu võib pageda tänaseni igaüks, kelle pilk selle hämmastava maalija maailmaga sõlmub. "Minu idüll" on kunstniku avaldus, seisukoht, loosung, teadaanne sellest, et idüll eksisteerib ja seda isegi pea peale pööratud ruumis. Kõik sõltub vaatenurgast. Siinkohal ei räägi me mitte kunstniku soovist näha kõike läbi roosade prillide, vaid pigem soovist näha kõiges meeleolude harmooniat, ka nostalgias. Kõik see kõneleb Paul Allikust kui suurepärasest ja imetlusväärsest kunstikust.      Näitus jääb avatuks 11. oktoobrini        Kunstnik Paul Allik oli Pelgulinna Gümnaasiumi kunstiõpetaja aastatel 1990-1991.